লিগের মাঝের খানিকটা সময় জাতীয় দলের বা আইকন খেলোয়াড়দের পাওয়া যাবে না। তখন তাঁরা শ্রীলঙ্কা যাবেন ত্রিদেশীয় টি-টোয়েন্টি সিরিজ খেলতে। শেখ জামাল ধানমণ্ডি ক্লাব তাই আইকনদের ছাড়াই দল গড়েছে। ড্রাফটে আইকনদের ডাকার সুযোগ পেলেও প্রথম ডাকে তারা নিয়েছে বাঁহাতি স্পিনার নাজমুল হোসেন অপুকে। আগের মৌসুমের দল থেকে জিয়াউর রহমান, নুরুল হাসান, সোহাগ গাজী, ইলিয়াস সানী ও তানভীর হায়দারকে ধরে রেখেছিল শেখ জামাল। এবার প্রথমেই নাজমুলকে নেওয়ার পর বিপিএলে ভালো করা পেসার আবু জায়েদকে নিয়েছে তারা। দলের ম্যানেজমেন্টর পক্ষে প্লেয়ার্স ড্রাফটে আসা ইশতিয়াক সাদেক জানিয়েছেন, পছন্দের খেলোয়াড় না পাওয়াতেই কোচ সারোয়ার ইমরানের পরামর্শে এই পথে হেঁটেছে শেখ জামাল, ‘আমরা নাসির কিংবা মাশরাফিকে চেয়েছিলাম, কিন্তু তাদেরকে আমাদের আগেই অন্য দল ডেকে নিয়েছে। তাই আমরা আইকন ছাড়াই দল করেছি। বিপিএলে নাজমুল রংপুর রাইডার্সে ভালো করেছে। তা ছাড়া লিগের মাঝপথে আইকনদের অনেককেই পাওয়া যাবে না। তাই কোচ এমনটাই সিদ্ধান্ত নিয়েছেন।’ শেখ জামালের প্রাথমিত লক্ষ্য সুপার লিগ নিশ্চিত করা।